รายงานการประชุมสภาเทศบาลตำบลบ้านเป็ด

สมัยสามัญ สมัยแรกประจำปี พ.ศ.๒๕๕๙ ครั้งที่ ๒

**วันจันทร์ที่ ๒๙ กุมภาพันธ์ พ.ศ. ๒๕๕๙ เวลา ๑๐.๐๐ น.**

**ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด**



**ผู้มาประชุม**

๑. นายประทีป เสาผล ประธานสภาเทศบาลตำบลบ้านเป็ด

๒. นายบัวฮอง บุญจวง รองประธานสภาเทศบาลตำบลบ้านเป็ด

๓. นายสมพงษ์ พรหมแสง เลขานุการสภาเทศบาลตำบลบ้านเป็ด

๔. นางสาวปิยวรรณ จิตตะมัย สมาชิกสภาเทศบาลตำบลบ้านเป็ด เขต ๑

๕. นายสุพล โต๊ะปั้ง สมาชิกสภาเทศบาลตำบลบ้านเป็ด เขต ๑

๖. นางพิมพ์ชนก ชมโคกสูง สมาชิกสภาเทศบาลตำบลบ้านเป็ด เขต ๑

๗. นายลำพูน เมืองสนธิ์ สมาชิกสภาเทศบาลตำบลบ้านเป็ด เขต ๑

๘. นายณัฐพันธุ์ สืบสุพันธ์วงศ์ สมาชิกสภาเทศบาลตำบลบ้านเป็ด เขต ๑

๙. นายวิเชียร แพงมา สมาชิกสภาเทศบาลตำบลบ้านเป็ด เขต ๒

๑๐. นายบุญเพ็ง สุทธิ สมาชิกสภาเทศบาลตำบลบ้านเป็ด เขต ๒

**คณะผู้บริหาร**

๑. นายไพศาล จิตตะมัย นายกเทศมนตรีตำบลบ้านเป็ด

๒. นางสาวพิจิตรา สิทธิเวช รองนายกเทศมนตรีตำบลบ้านเป็ด

๓. นายเจริญ แพงโพนทอง รองนายกเทศมนตรีตำบลบ้านเป็ด

๔. นายวงกต โสดาสร้อย ที่ปรึกษานายกเทศมนตรีตำบลบ้านเป็ด

๕. นายบุญหลาย แก้วลือ เลขานุการนายกเทศมนตรีตำบลบ้านเป็ด

**ผู้เข้าร่วมประชุม**

 ๑. นายปรีดา นิลสาคู ปลัดเทศบาลตำบลบ้านเป็ด

 ๒. นางสาววันเพ็ญ ปิยะฉัตรโสภา รองปลัดเทศบาลตำบลบ้านเป็ด

 ๓. นางสาวพิลาศลักษณ์ นครวงศ์ รองปลัดเทศบาลตำบลบ้านเป็ด

 ๔. นายเกรียงไกร มะลิงาม หัวหน้าสำนักปลัดเทศบาล

 ๕. นางสาวณัฐวิมล ใจเที่ยง ผู้อำนวยการกองคลัง

 ๖. นายจักริน อรรคเศรษฐัง ผู้อำนวยการกองช่าง

 ๗. นางปรียา สมทรัพย์ ผู้อำนวยการกองสาธารณสุขและสิ่งแวดล้อม

๘. นายนำศิลป์ วิเศษ ผู้อำนวยการกองการศึกษา

 ๙. นางสมสมัย เทศประสิทธิ์ ผู้อำนวยการกองสวัสดิการสังคม

 ๑๐. นางสุมิตรา จันทร์อักษร ผู้อำนวยการกองวิชาการและแผนงาน

 ๑๑. นางศิริลักขณา อมรวงศ์ หัวหน้าฝ่ายปกครอง

 ๑๒. นายประสิทธิ์ ทองนุช นักจัดการงานทะเบียนและบัตรชำนาญการ

 ๑๓. นางสาวกรรณิการ์ แพงงา เจ้าพนักงานธุรการชำนาญงาน

 ๑๔. นางสาวปัทมา ประเสริฐสุข เจ้าหน้าที่บริหารงานทั่วไป

 ๑๕. นายเพิ่มพล มีเดช ผู้ช่วยเจ้าหน้าที่พัฒนาชุมชน

๑๖. นางพรสุดา วิชาธรรม พนักงานจ้างทั่วไป

 ๑๗. นางสาวศิรินันท์ เปรมสีมา พนักงานจ้างทั่วไป

 ๑๘. นายสุวรรณ โพคา ผู้ใหญ่บ้านหมู่ที่ ๑๑

 ๑๙. นายสมภพ อ่อนละมัย ผู้ใหญ่บ้านหมู่ที่ ๑๗

 ๒๐. นายแสนศักดิ์ แสนบุดดา ผู้ใหญ่บ้านหมู่ที่ ๒๒

**เริ่มประชุมเวลา ๑๐.๐๐ น.**

- **นายสมพงษ์ พรหมแสง** เลขานุการสภาเทศบาลตำบลบ้านเป็ด ได้กล่าวว่า ขณะนี้สมาชิกสภาเทศบาลตำบลบ้านเป็ดได้มาครบองค์ประชุมแล้ว ขอเรียนเชิญประธานสภาเทศบาลตำบลบ้านเป็ดจุดธูปเทียนบูชาพระรัตนตรัยและดำเนินการประชุมตามระเบียบวาระการประชุมต่อไป

**- ประธานสภาฯ** ได้กล่าวสวัสดีสมาชิกสภาเทศบาล คณะผู้บริหาร หัวหน้าส่วนราชการ และแขกผู้มีเกียรติทุกท่านที่เข้าร่วมรับฟังการประชุมในครั้งนี้ วันนี้เป็นการประชุมสภาเทศบาลตำบลบ้านเป็ด สมัยสามัญ สมัยแรกประจำปี พ.ศ. ๒๕๕๙ ครั้งที่ ๒ ซึ่งตรงกับวันจันทร์ที่ ๒๙ กุมภาพันธ์ ๒๕๕๙ เวลา ๑๐.๐๐ น. ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด จากนั้นได้นำเข้าสู่ระเบียบการประชุมดังนี้

**ระเบียบวาระที่ ๑ เรื่องที่ประธานแจ้งให้ทราบ**

 **- ประธานสภาฯ** ได้กล่าวในที่ประชุมว่า ก่อนอื่นขอต้อนรับที่ปรึกษาสภาเทศบาลตำบลบ้านเป็ดกิตติมศักดิ์ที่เข้าร่วมการประชุมสภาฯ ในวันนี้ คือ นายสุวรรณ โพคา, นายแสนศักดิ์ แสนบุดดา และนายสมภพ อ่อนละมัย และอีกท่านเป็นที่ปรึกษานายกเทศมนตรีกิตติมศักดิ์ คือนายแสง ซิวจำปา ยินดีต้อนรับทุกท่านในการเข้าร่วมการประชุมสภาเทศบาลเราในวันนี้

 **- ที่ประชุมรับทราบ**

**ระเบียบวาระที่ ๒ เรื่องรับรองรายงานการประชุมเทศบาล ครั้งที่ผ่านมา**

**- ไม่มี**

**ระเบียบวาระที่ ๓ เรื่องเพื่อพิจารณา**

 **๓.๑ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง)**

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๑ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง) จากนั้นได้เชิญฝ่ายบริหารอธิบายชี้แจงรายละเอียดต่อที่ประชุม

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า ด้วยเทศบาลตำบล บ้านเป็ดมีความจำเป็นที่จะต้องขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ โดยมีหลักการคือ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ จำนวน ๑,๗๐๓,๐๐๐ บาท ไปตั้งจ่ายเป็นรายการใหม่ แผนงานอุตสาหกรรมและการโยธา งานก่อสร้างโครงสร้างพื้นฐาน หมวดค่าครุภัณฑ์ที่ดินและสิ่งก่อสร้าง มีรายละเอียดดังนี้

๑. โครงการก่อสร้างถนนคอนกรีตเสริมเหล็ก หมู่ที่ ๔ บ้านโคกฟันโปง (ซอยป่าม่วง) ตั้งไว้ ๓๔๔,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็ก ภายในหมู่ที่ ๔ บ้านโคกฟันโปง (ซอยป่าม่วง) ผิวจราจรกว้าง ๓.๐๐ เมตร ความยาวรวม ๒๑๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๖๓๐.๐๐ ตารางเมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

๒. โครงการก่อสร้างถนนคอนกรีตเสริมเหล็ก หมู่ที่ ๗ บ้านกอก (ซอยหอพักพู่กัน ถึง ซอย ๓๔) ตั้งไว้ ๓๖๕,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็ก ภายในหมู่ที่ ๗ บ้านกอก (ซอยหอพักพู่กันถึง ซอย ๓๔) ผิวจราจรกว้าง ๒.๒๐ เมตร ความยาวรวม ๙๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๑๙๘.๐๐ ตารางเมตร และวางท่อระบายน้ำค.ส.ล ขนาด Ø ๐.๖๐ เมตร พร้อมบ่อพักและรางวี พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

๓. โครงการก่อสร้างถนนคอนกรีตเสริมเหล็ก หมู่ที่ ๘ บ้านหนองโจด ถนนซอย๕/๑(ซอยเศรษฐี) ชุมชนดวงตะวัน ตั้งไว้ ๔๙๕,๐๐๐ บาท เพื่อจ่ายเป็นค่าก่อสร้างถนนคอนกรีตเสริมเหล็ก ภายในหมู่ที่ ๘ บ้านหนองโจด ถนนซอย ๕/๑ (ซอยเศรษฐี) ชุมชนดวงตะวัน ผิวจราจรกว้าง ๕.๐๐ เมตร ความยาวรวม ๑๘๐.๐๐ เมตร หนา ๐.๑๕ เมตร หรือคิดเป็นพื้นที่ไม่น้อยกว่า ๙๐๐.๐๐ ตารางเมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

๔. โครงการก่อสร้างวางท่อระบายน้ำคอนกรีตเสริมเหล็กพร้อมบ่อพักและรางวี หมู่ที่ ๑๙ บ้านกังวาน (ซอยมีสุขหน้าหอพักกิจวิจารณ์) ตั้งไว้ ๔๙๙,๐๐๐ บาท เพื่อจ่ายเป็นค่าก่อสร้างวางท่อระบายน้ำคอนกรีตเสริมเหล็กพร้อมบ่อพักและรางวี ภายในหมู่ที่ ๑๙ บ้านกังวาน (ซอยมีสุขหน้าหอพักกิจวิจารณ์) โดยก่อสร้างวางท่อระบายน้ำค.ส.ล.ขนาด Ø ๐.๖๐ เมตร พร้อมบ่อพักและรางวี ความยาวรวม ๑๘๗.๐๐ เมตร พร้อมป้ายโครงการ ๑ ป้าย ตามแบบเทศบาลตำบลบ้านเป็ดกำหนด

ขอโอนลดจาก หน้าที่ ๑๖๗ แผนงานเคหะและชุมชน งานบริหารทั่วไปเกี่ยวกับเคหะและชุมชน หมวดค่าครุภัณฑ์ ข้อ ๒ ประเภทครุภัณฑ์ยานพาหนะและขนส่ง ตั้งไว้ ๑,๙๘๐,๐๐๐ บาท งบประมาณคงเหลือก่อนโอน ๑,๙๘๐,๐๐๐ บาท ขอโอนลดครั้งนี้ ๑,๗๐๓,๐๐๐ บาท งบประมาณคงเหลือหลังโอน ๒๗๗,๐๐๐ บาท รวมงบประมาณที่ขอโอนลดทั้งสิ้น ๑,๗๐๓,๐๐๐ บาท

โดยมีเหตุผลเพื่อบรรเทาความเดือดร้อนของประชาชนในการสัญจร, เพื่ออำนวยความสะดวกให้ประชาชนในการดำเนินชีวิตประจำวัน และเพื่อรองรับการขยายตัวของชุมชน ด้วยหลักการและเหตุผลดังกล่าวข้างต้น จึงขอเสนอญัตติโอนเงินงบประมาณรายจ่ายประจำปีงบประมาณ พ.ศ. ๒๕๕๙ ไปตั้งจ่ายเป็นรายการใหม่ ซึ่งเป็นอำนาจอนุมัติของสภาท้องถิ่น ตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่ ๓) พ.ศ.๒๕๔๓ หมวด ๔ ข้อ ๒๗ เพื่อสภาเทศบาลตำบลบ้านเป็ดได้พิจารณาอนุมัติต่อไป

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๑ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ จำนวนเงิน ๑,๗๐๓,๐๐๐ บาท ของแผนงานอุตสาหกรรมและการโยธา งานก่อสร้างโครงสร้างพื้นฐาน หมวดค่าครุภัณฑ์ที่ดินและสิ่งก่อสร้าง ซึ่งโอนไปตั้งจ่ายเป็นรายการใหม่เป็นโครงการก่อสร้างถนนและวางท่อระบายน้ำรวมแล้ว ๔ โครงการ โครงการแรกเป็นโครงการก่อสร้างถนนคอนกรีตเสริมเหล็ก หมู่ที่ ๔ บ้านโคกฟันโปง โครงการที่ ๒ เป็นโครงการก่อสร้างถนนคอนกรีตเสริมเหล็ก หมู่ที่ ๗ บ้านกอก โครงการที่ ๓ เป็นโครงการก่อสร้างถนนคอนกรีตเสริมเหล็ก หมู่ที่ ๘ บ้านหนองโจด และโครงการสุดท้ายเป็นโครงการก่อสร้างวางท่อระบายน้ำคอนกรีตเสริมเหล็กพร้อมบ่อพักและรางวี หมู่ที่ ๑๙ บ้านกังวาน รวม ๔ โครงการโดยขอโอนลดจากแผนงานเคหะและชุมชน งานบริหารทั่วไปเกี่ยวกับเคหะและชุมชน หมวดค่าครุภัณฑ์ ประเภทครุภัณฑ์ยานพาหนะและขนส่ง ตั้งไว้ ๑,๙๘๐,๐๐๐ บาท ขอโอนลดครั้งนี้ ๑,๗๐๓,๐๐๐ บาท จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามหรือไม่

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า ระเบียบวาระที่ ๓.๑ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง) ตนขอสอบถามเกี่ยวกับโครงการที่โอนไปตั้งจ่ายเป็นรายการใหม่ในส่วนของโครงการที่ ๒ ของหมู่ที่ ๗ บ้านกอก และโครงการที่ ๔ ของหมู่ที่ ๑๙ บ้านกังวาน ในส่วนนี้ขอเรียนถามผู้อำนวยการกองช่างว่าตนได้พูดคุยกับทางผู้ใหญ่บ้านหมู่ที่ ๗ บ้านกอก และหมู่ที่ ๑๙ บ้านกังวานแล้วว่า การก่อสร้างถนนขนาดกว้าง ๒.๒๐ เมตร ความยาว ๙๐ เมตร ทางผู้ใหญ่บ้านได้เข้าไปคุยกับชาวบ้านที่อาศัยอยู่บริเวณนั้นว่าถนนเส้นดังกล่าวสามารถขยายให้กว้างได้อีก เพราะบ้านเรือนบางหลังได้มีการรุกล้ำออกมาในเขตพื้นที่สาธารณะ และในการวางท่อระบายน้ำตนอยากให้มีการตรวจสอบดีๆ เพราะเกรงว่าจะเกิดผลกระทบกับพื้นที่ของชาวบ้าน และเรื่องขนาดของผิวจราจรกว้าง ๒.๒๐ เมตรนั้น แต่พอศึกษาโดยละเอียดแล้วจึงเข้าใจว่ามีการวางท่อระบายน้ำ ค.ส.ล.ขนาด Ø ๐.๖๐ เมตร พร้อมบ่อพักและรางวีด้วย ตนเห็นดีด้วยเพราะพื้นที่บริเวณนี้มีน้ำขังมานานแล้ว และอีกเรื่องคืออยากทราบว่าการวางท่อระบายน้ำนั้นจะวางทั้งสองฝั่งหรือไม่ หรือจะวางด้านเดียวพร้อมกับโครงการของหมู่ที่ ๑๙ จะลงบ่อพักและรางวีทั้งสองฝั่งหรือไม่หรือวางฝั่งเดียว ถ้าโอกาสข้างหน้ามีโครงการแบบนี้ขอให้ระบุด้วยว่าจะวางท่อระบายน้ำสองฝั่งหรือฝั่งเดียวและด้านใดด้วย โครงการดังกล่าวเป็นโครงการที่ดี ยกตัวอย่างเช่นบ้านกังวาน หมู่ที่ ๑๙ มีน้ำเสียจากบ้านเรือนของชาวบ้านได้เอ่อล้นท่วมถนนมาเป็นระยะเวลานาน บริเวณซอยมีสุขและบริเวณหน้าหอพักกิจวิจารณ์ซึ่งอยู่ระหว่างซอยสุภาวดีและอู่ช่างต่อ บริเวณดังกล่าวนี้มีน้ำขังที่ไหลมาจากหมู่บ้านราชพฤกษ์ ซึ่งเป็นพื้นที่รอยต่อระหว่างหมู่ที่ ๙ และหมู่ที่ ๑๙ การเข้าไปแก้ไขปัญหาในจุดนี้ได้ตนถือว่าดี และมีชาวบ้านได้ฝากขอบคุณมายังเทศบาลว่าโครงการนี้เป็นโครงการที่ดี แต่อยากทราบว่าจะวางท่อระบายน้ำทั้งสองฝั่งหรือฝั่งเดียว ตนขอถามผู้อำนวยการกองช่างจากการที่ท่านได้ลงพื้นที่ไปสัมผัสกับชาวบ้านจริงๆ แล้ว ยุทธศาสตร์ที่ ๓ ของเทศบาลเราการพัฒนาเมืองและชุมชนน่าอยู่มาเป็นอันดับหนึ่ง จึงถือว่าเป็นโครงการที่ดีแต่การโอนลดจากหน้าที่ ๑๖๗ เป็นโครงการที่จะจัดซื้อรถบรรทุก ๖ ล้อ ซึ่งในปัจจุบันรถบรรทุก ๖ ล้อของเทศบาลเรามีอยู่แค่เพียง ๑ คันเท่านั้น หากมีงบประมาณตนขอสนับสนุนให้ตั้งงบประมาณไว้สำหรับจัดซื้อรถบรรทุก ๖ ล้อไว้ใช้งานในเทศบาลของเราในอนาคตข้างหน้า

**- ประธานสภาฯ** ได้กล่าวในที่ประชุมว่า ท่านเลขานุการสภาฯ ได้ตั้งคำถาม ๒ ข้อ จากนั้นได้เชิญฝ่ายบริหารได้อธิบายชี้แจงรายละเอียดต่อที่ประชุม

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า เกี่ยวกับการโอนลดงบประมาณจากการจัดซื้อรถมาปรับปรุงเป็นโครงการก่อสร้างถนนหรือวางท่อระบายน้ำนั้น เนื่องจากรถที่เราตั้งไว้นั้นเป็นรถบรรทุก ๖ ล้อแบบกระบะเทท้าย ซึ่งเป็นครุภัณฑ์ขนาดใหญ่และเรามีความจำเป็นที่จะใช้งานอยู่ แต่ถ้านำมาใช้งานเกี่ยวกับการซ่อมหรือไปซ่อมถนนหนทางที่ชำรุดทรุดโทรม รถตักของเราที่มีอยู่ตักไม่ถึงรถบรรทุก ๖ ล้อแบบกระบะเทท้าย เกิดการไม่สมดุลกันก็ทำงานไม่สะดวก ทางเทศบาลได้ไปสอบถามราคารถบรรทุก ๖ ล้อที่แรงม้าต่ำกว่านี้ และรถที่คันเล็กกว่านี้ราคาต่างกันแค่แสนกว่าบาท ถ้าหากจัดซื้อโดยการไปลดขนาดจากขนาดใหญ่เป็นขนาดเล็ก ตนเกรงว่าจะโดน สตง. ตรวจสอบหาว่าทำไมเราไม่ซื้อรถบรรทุกคันใหญ่เพราะราคาไม่ต่างกัน ตนไม่อยากให้มีปัญหาเกิดขึ้น ถ้าเราจัดซื้อมาแล้วก็ไม่สามารถใช้งานร่วมกับรถตักของเราได้เพราะไม่สมดุลกัน และตนได้บอกทางกองช่างว่าปีงบประมาณหน้าเราค่อยตั้งงบประมาณจัดซื้อให้ตรงกับความต้องการของเราจะดีกว่า ถ้าเราไปลดขนาดของรถลงมาแต่ราคาไม่ต่างกันเลย เขาจะหาว่าเราไปเอื้อให้กับผู้ที่จะมาขายรถให้เรา เพราะเดี๋ยวนี้จะทำอะไรก็ตรวจสอบเราอย่างเดียว ตนไม่อยากให้มีข้อครหา จึงนำงบประมาณดังกล่าวมาพัฒนาตามที่ชาวบ้านมีความเดือดร้อนก่อนโดยการเปลี่ยนมาเป็นโครงการก่อสร้างถนน ในปีงบประมาณหน้าเราจะจัดซื้อแน่นอนอาจจะเป็นรถบรรทุก ๖ ล้อแบบกระบะเทท้าย ๑ คัน และรถบรรทุก ๖ ล้อไว้สำหรับขนของอีก ๑ คัน เพราะตอนนี้เทศบาลเราใหญ่ขึ้นชาวบ้านมีความจำเป็นต้องใช้งานมากขึ้น อะไรหลายๆ อย่างที่เรายังขาดแคลนเราก็ต้องดำเนินการไป และปีงบประมาณหน้าเราอาจจะทำถนนหนทางน้อยลงโดยนำไปจัดซื้อรถบรรทุกและรถบรรทุกขยะเพิ่มขึ้น เพราะการเจริญเติบโตของถนนหนทางของเราซึ่งในขณะนี้เราเร่งทำอยู่ แต่ในขณะเดียวกันการเจริญเติบโตของครัวเรือนและประชากรยิ่งมากขึ้นเรื่อยๆ สังเกตได้ที่ปริมาณขยะบริเวณบ้านคำไฮที่เราเอาถังไปตั้งไว้ เรามีรถบรรทุกขยะจำนวน ๒ คันยังขนขยะไม่ทันเหมือนเดิมเพราะยังมีอีกหลายๆ จุดที่เราต้องใช้ถังเหมือนกัน จึงจำเป็นที่เราจะต้องจัดซื้อรถบรรทุกขยะเพิ่มอีกโดยเป็นรถที่จะใช้ยกถัง และที่เราได้จัดซื้อรถดูดฝุ่นถ้าได้ผลตามที่เราได้วางโครงการไว้เราอาจจะจัดซื้อเพิ่มเพราะดีกว่าการใช้แรงงานคน สามารถลดจำนวนแรงงานคนลงช่วยให้ประหยัดและช่วยในเรื่องการทำงาน แต่ไม่ใช่ว่าเราจะปลดคนออกโดยแรงงานคนเราจะให้เก็บกวาดตามข้างถนนหรือที่รถเข้าไปไม่ถึง นี่คือส่วนหนึ่งที่ต้องดำเนินการแต่ประโยชน์ที่ใช้งานมันดีกว่าเก่าและมากขึ้นกว่าเก่า หลายๆ อย่างที่ทำเราพยายามนำเทคโนโลยีที่ทันสมัยเข้ามาเพื่อให้มีความก้าวหน้าและจะดำเนินการให้ดีที่สุด ปัจจุบันรถบรรทุกขยะของเรามีหลายคันแต่พื้นที่รับผิดชอบของเราก็ขยายตัวเร็ว ทำให้รถบรรทุกขยะไม่เพียงพอที่จะจัดเก็บและเกิดขยะตกค้างบ้าง ซึ่งปัญหาที่เกิดขึ้นเราต้องช่วยกันพัฒนา

**- ประธานสภาฯ** ได้กล่าวในที่ประชุมว่า ท่านนายกฯ ได้ตอบข้อซักถามของสมาชิกสภาฯ เกี่ยวกับสาเหตุที่ขออนุมัติโอนงบประมาณรายจ่ายไปตั้งจ่ายเป็นรายการใหม่แล้ว แต่ยังมีอีกหนึ่งคำถามที่ท่านนายกฯ ยังไม่ได้ให้คำตอบคือเรื่องการวางท่อระบายน้ำ จากนั้นได้เชิญฝ่ายบริหารได้อธิบายชี้แจงรายละเอียดต่อที่ประชุม

**- นายไพศาล จิตตะมัย** นายกเทศมนตรีตำบลบ้านเป็ด ได้กล่าวในที่ประชุมว่า สำหรับข้อซักถามเกี่ยวกับเรื่องการวางท่อระบายน้ำ ตนขอมอบหมายให้ผู้อำนวยการกองช่างเป็นผู้อธิบายชี้แจงรายละเอียด

**- นายจักริน อรรคเศรษฐัง** ผู้อำนวยการกองช่าง ได้อธิบายชี้แจงว่า ถนนเส้นดังกล่าวนี้อยู่หลังวัด ศรีอาราม บ้านกอก ซึ่งทางกองช่างได้ไปสำรวจแล้วว่าเป็นทางแคบ และจุดที่ท่านสมาชิกสภาฯ แจ้งว่าสามารถขยายออกได้นั้นตนขอยืนยันว่าไม่ได้แน่นอนเพราะว่าเป็นพื้นที่ของชาวบ้าน ถ้าเราไปขยับขยายโดยพลการไม่ได้เพราะเราได้ลงพื้นที่สำรวจชัดเจนแล้ว ซึ่งเราไม่สามารถที่จะดำเนินการขยายต่อไปได้อีก สำหรับการวางท่อระบายน้ำนั้นจะวางท่อข้างเดียวซึ่งในแบบแปลนได้ระบุไว้แล้วว่าเป็นรางวีหนึ่งข้าง

**- ประธานสภาฯ** ได้กล่าวในที่ประชุมว่า ขอขอบคุณผู้อำนวยการกองช่างที่ได้ตอบข้อซักถามให้สมาชิกสภาฯ ได้รับทราบว่าเป็นวางท่อด้านเดียวเพราะถนนแคบ ๒ เมตร จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า จากที่ท่านนายกฯ ได้ตอบข้อซักถามในหลายๆ เรื่องซึ่งเราได้รับเสียงชมเชยจากทุกสารทิศว่าเทศบาลตำบลบ้านเป็ด ไม่ได้มองข้ามถนนทุกซอกทุกซอย โดยเฉพาะเรื่องรถดูดฝุ่นเราได้รับคำชมมาก คล้ายๆ กับว่าเรายกระดับให้ใกล้เคียงกับเทศบาลนครขอนแก่นซึ่งเป็นความภาคภูมิใจที่มีผู้นำที่มีวิสัยทัศน์ ตนขอสอบถามไปยังผู้อำนวยการกองช่างว่าโครงการก่อสร้างถนนของหมู่ที่ ๔ ในโครงการที่ ๑ ถนนเดิมเป็นถนนคอนกรีตอยู่แล้วเราจะไปเททับถนนเดิมหรือจะไปทำต่อยอดจากเดิมที่มีอยู่แล้ว

**- นายไพศาล จิตตะมัย** นายกเทศมนตรีตำบลบ้านเป็ด ได้กล่าวในที่ประชุมว่า เกี่ยวกับเรื่องโครงการก่อสร้างถนนคอนกรีตเสริมเหล็ก หมู่ที่ ๔ ตนขอมอบหมายให้ผู้อำนวยการกองช่างเป็นผู้อธิบายชี้แจงรายละเอียด

**- นายจักริน อรรคเศรษฐัง** ผู้อำนวยการกองช่าง ได้อธิบายชี้แจงว่า โครงการก่อสร้างถนนคอนกรีตเสริมเหล็กบ้านโคกฟันโปง หมู่ที่ ๔ เดิมมีคอนกรีตอยู่แล้วตั้งแต่ด้านหน้าและจากนั้นไปไม่ได้เป็นถนนคอนกรีต เราจะเทคอนกรีตต่อจากถนนคอนกรีตเดิมเพื่อเชื่อมให้ยาวออกไปอีก ๒ เมตร ความกว้าง ๓ เมตร เราจะทำการเทต่อพื้นที่ ๖๓๐ ตารางเมตร

**- ประธานสภาฯ** ได้กล่าวในที่ประชุมว่า ขอบคุณผู้อำนวยการกองช่างที่ได้ตอบข้อซักถามให้สมาชิกสภาฯ ได้รับทราบ โครงการนี้จะดำเนินการเทคอนกรีตต่อจากคอนกรีตเดิม จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่ ปรากฏว่าไม่มี จึงขอมติในที่ประชุม เห็นชอบ ๙ เสียง งดออกเสียง ๑ เสียง

 **มติ** ที่ประชุมมีมติเห็นชอบให้โอนเงินงบประมาณรายจ่ายประจำปีงบประมาณ พ.ศ.๒๕๕๙ ไปตั้งจ่ายเป็นรายการใหม่ (กองช่าง) ด้วยคะแนนเสียงข้างมาก

 **๓.๒ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ (สำนักปลัดเทศบาล)**

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๒ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ (สำนักปลัดเทศบาล) จากนั้นได้เชิญฝ่ายบริหารอธิบายชี้แจงรายละเอียดต่อที่ประชุม

**- นายไพศาล จิตตะมัย** นายกเทศมนตรีตำบลบ้านเป็ด ได้อธิบายชี้แจงว่า ด้วยเทศบาลตำบล บ้านเป็ดมีความจำเป็นที่จะต้องขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙ โดยมีหลักการคือ ขออนุมัติโอนเงินงบประมาณรายจ่ายประจำปีงบประมาณ พ.ศ.๒๕๕๙รายละเอียดดังนี้ โอนเพิ่มหน้าที่ ๑๒๕ แผนงานบริหารงานทั่วไป งานบริหารทั่วไป หมวดครุภัณฑ์ ประเภทค่าบำรุงรักษาและปรับปรุงครุภัณฑ์ ตั้งไว้ ๓๕๐,๐๐๐ บาท งบประมาณคงเหลือก่อนโอน ๑,๑๕๑.๔๓ บาท ขอโอนเพิ่มครั้งนี้ ๕๐๐,๐๐๐ บาท งบประมาณคงเหลือหลังโอน ๕๐๑,๑๕๑.๔๓ บาท ขอโอนลดจากหน้าที่ ๑๒๐ แผนงานบริหารงานทั่วไป งานบริหารทั่วไป หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ ๓) ค่าใช้จ่ายดำเนินการเลือกตั้ง ตั้งไว้ ๑,๒๐๐,๐๐๐ บาท งบประมาณคงเหลือก่อนโอน ๗๐๐,๐๐๐ บาท ขอโอนลดครั้งนี้ ๕๐๐,๐๐๐ บาท งบประมาณคงเหลือหลังโอน ๒๐๐,๐๐๐ บาท โดยมีเหตุผลเพื่อเป็นการใช้จ่ายในการบำรุงรักษาหรือซ่อมแซมครุภัณฑ์ อุปกรณ์ และทรัพย์สินอื่นของเทศบาลตำบลบ้านเป็ดให้สามารถใช้งานได้ดีตามปกติและมีประสิทธิภาพ ประกอบกับงบประมาณที่ตั้งไว้ไม่เพียงพอต่อการเบิกจ่าย ด้วยหลักการและเหตุผลดังกล่าวข้องต้น จึงขอเสนอญัตติขออนุมัติโอนงบประมาณรายจ่ายประจำปีงบประมาณ พ.ศ.๒๕๕๙ ซึ่งเป็นอำนาจของสภาท้องถิ่นตามระเบียบกระทรวงมหาดไทยว่าด้วยวิธีการงบประมาณขององค์กรปกครองท้องถิ่น พ.ศ.๒๕๔๑ แก้ไขเพิ่มเติมถึง (ฉบับที่ ๒ และ ๓) พ.ศ.๒๕๔๓ หมวด ๔ ข้อ ๒๗ เพื่อสภาเทศบาลตำบลบ้านเป็ดได้พิจารณาอนุมัติต่อไป

**- ประธานสภาฯ** ได้กล่าวในที่ประชุมว่า ระเบียบวาระที่ ๓.๒ ขออนุมัติโอนเงินงบประมาณรายจ่ายประจำปีงบประมาณ พ.ศ. ๒๕๕๙ (สำนักปลัดเทศบาล) ขอโอนเพิ่มในแผนงานบริหารงานทั่วไป งานบริหารทั่วไป หมวดค่าครุภัณฑ์ ประเภทค่าบำรุงรักษาและปรับปรุงครุภัณฑ์ ตั้งงบประมาณไว้ ๓๕๐,๐๐๐ บาท งบประมาณคงเหลือก่อนโอน ๑,๑๕๑.๔๓ บาท ขอโอนเพิ่มครั้งนี้ ๕๐๐,๐๐๐ บาท โดยขอโอนลดจาก แผนงานบริหารงานทั่วไป งานบริหารทั่วไป หมวดค่าใช้สอย ประเภทรายจ่ายเกี่ยวเนื่องกับการปฏิบัติราชการที่ไม่เข้าลักษณะรายจ่ายหมวดอื่นๆ ๓) ค่าใช้จ่ายดำเนินการเลือกตั้ง ตั้งไว้ ๑,๒๐๐,๐๐๐ บาท งบประมาณคงเหลือก่อนโอน ๗๐๐,๐๐๐ บาท ขอโอนลดครั้งนี้ ๕๐๐,๐๐๐ บาท จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามหรือไม่ ปรากฏว่าไม่มี จึงขอมติในที่ประชุม เห็นชอบ ๙ เสียง งดออกเสียง ๑ เสียง

 **มติ** ที่ประชุมมีมติเห็นชอบให้โอนเงินงบประมาณรายจ่ายประจำปีงบประมาณ พ.ศ.๒๕๕๙ (สำนักปลัดเทศบาล) ด้วยคะแนนเสียงข้างมาก

**ระเบียบวาระที่ ๔ เรื่องอื่นๆ**

**- ประธานสภาฯ** ได้กล่าวในที่ประชุมว่า ระเบียบวาระที่ ๔ เรื่องอื่นๆ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ หรือไม่

**- นายบุญเพ็ง สุทธิ** สมาชิกสภาเทศบาลตำบลบ้านเป็ด เขต ๑ ได้อภิปรายว่า ตนขอแสดงความคิดเห็นเกี่ยวกับสำนักงานเทศบาลตำบลบ้านเป็ดเราได้ก่อสร้างมานานแล้ว ตนสังเกตจากประตูทางเข้าเทศบาลเรา แถบสีขาวดำได้ลบเลือนไปหมดแล้ว จึงอยากให้ผู้ที่เกี่ยวข้องช่วยตีเส้นลานจอดรถใหม่ ถ้าทำแล้วคงจะสวยงามมาก และขอบรั้วสีได้ซีดจางหมดแล้วขอให้ปรับปรุงใหม่เพราะเป็นหน้าเป็นตาแก่เทศบาลเรา

**- ประธานสภาฯ** ได้กล่าวในที่ประชุมว่า ขอบคุณท่านสมาชิกสภาฯ ท่านได้นำเรียนเกี่ยวกับสีของรั้วและเส้นจราจรช่องลานจอดรถด้านหน้าเทศบาล เพราะเส้นเริ่มจะลบเลือน ขอให้ฝ่ายบริหารได้นำไปพิจารณาด้วย จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ หรือไม่

**- นายวิเชียร แพงมา** ได้อภิปรายว่า เมื่อสักครู่ตนคิดว่านายบุญเพ็ง สุทธิ จะพูดเกี่ยวกับเรื่องงานศพพระครูสมุทรจรัสยติโก จึงอยากให้ท่านประธานสภาฯ นำเรียนต่อที่ประชุม เพราะจะมีพิธีฌาปนกิจในวันที่ ๖ มีนาคมที่จะถึงนี้

**- ประธานสภาฯ** ได้กล่าวในที่ประชุมว่า ตนทราบรายละเอียดแล้วและจะนำเรียนปรึกษาที่ประชุมในตอนท้าย ตนขออภิปรายเพิ่มเติมไว้ล่วงหน้าสำหรับปีงบประมาณ พ.ศ.๒๕๖๐ เนื่องจากได้ยินท่านสมาชิกสภาฯ พูดกันมาหลายครั้งแล้วเกี่ยวกับการเดินทางไปราชการของเรา ไม่ว่าจะเป็นการไปทัศนศึกษาดูงานของผู้สูงอายุหรือการไปประชุมในสถานที่ต่างๆ ซึ่งสมาชิกสภาฯ เราได้ใช้รถตู้ของเทศบาลในการเดินทาง จึงขอนำเรียนท่านนายกฯ ว่าสมาชิกสภาฯ รู้สึกไม่ค่อยดีเพราะรถตู้ที่เป็นพาหนะในการเดินทาง ถ้าเป็นไปได้อยากให้จัดซื้อรถตู้รุ่นใหม่เพื่อความปลอดภัยของสมาชิกสภาฯ มีหลายท่านไม่กล้าพูดตนจึงขออนุญาตพูดแทน และรถอีกประเภทคือรถดูดโคลนเพื่อบริการพี่น้องประชาชนของเราอย่างแท้จริง และที่ท่านสมาชิกสภาฯ ได้เสนอมาเมื่อสักครู่นี้ท่านพระครูสมุทรจรัสยติโก ท่านได้มรณภาพลงในวันที่ ๒๖ กุมภาพันธ์ พ.ศ.๒๕๕๙ เวลา ๑๒.๐๐ น. ท่านเป็นอดีตเจ้าอาวาสวัดศรีสะอาด บ้านหัวทุ่ง ซึ่งมีการสวดอภิธรรมทุกคืน เทศบาลตำบล บ้านเป็ดจึงขอเป็นเจ้าภาพสวดอภิธรรมในวันนี้ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ หรือไม่

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า ตามที่ท่านประธาน สภาฯ ได้กล่าวถึงการไปทัศนศึกษาดูงานสมาชิกสภาฯ ที่ติดตามผู้สูงอายุ รุ่นที่แล้วเป็นรุ่นที่ ๕ ซึ่งตนและนายบุญเพ็ง สุทธิ ได้ติดตามผู้สูงอายุและบุคคลทั่วไปเดินทางไปที่จังหวัดนครพนมและมุกดาหาร ในส่วนนี้เป็นโครงการที่ดีซึ่งกองสวัสดิการสังคมได้จัดเจ้าหน้าที่ร่วมเดินทางเพื่อดูแลผู้สูงอายุเป็นอย่างดี ส่วนเรื่องรถตู้หากมีงบประมาณอยากให้มีการจัดซื้อใหม่เหมือนกัน สำหรับโครงการของกองสวัสดิการสังคมชาวบ้านต่างให้การตอบรับเป็นอย่างดี มีบางคนไม่เคยไปจังหวัดนครพนมและมุกดาหารเลย ตนได้สัมผัสมากับตัวเอง ได้พูดคุยกับผู้สูงอายุว่าท่านนายกฯ ดูแลผู้สูงอายุเป็นอย่างดี ตนได้ตอบไปว่านอกจากนี้ยังมีอีกโครงการของเยาวชนผู้ที่ไปฝึกงานที่เทศบาลเราก็ได้ไปทัศนศึกษาดูงานเหมือนกัน ชาวบ้านได้ฝากขอบคุณมายังคณะผู้บริหารและท่านสมาชิกสภาฯ ทุกท่านที่จัดให้มีโครงการดีๆ

**- ประธานสภาฯ** ได้กล่าวในที่ประชุมว่า ขอบคุณท่านเลขานุการสภาฯ ที่ได้พูดในส่วนของการเดินทางไปทัศนศึกษาดูงานของผู้สูงอายุ และขอขอบคุณท่านสมาชิกสภาฯ ทุกท่านที่สับเปลี่ยนเวียนกันไปดูแลผู้สูงอายุ ส่วนใหญ่เราใช้รถตู้อย่างที่ตนนำเรียนไปแล้ว เหลืออีกเพียงรุ่นเดียวสำหรับโครงการของปีงบประมาณนี้ หากสมาชิกสภาฯ ท่านใดไม่ติดภารกิจจะมีการสับเปลี่ยนหมุนเวียนกันไปร่วมกับผู้สูงอายุ เป็นอีกส่วนหนึ่งที่เราต้องไปดูแลซึ่งมีหลายครั้งที่เราดูแลได้เต็มที่ คนที่เจ็บป่วยกะทันหันเข้าโรงพยาบาลเราได้ไปดูแลจนเสร็จสิ้นภารกิจและนำท่านกลับบ้านได้อย่างปลอดภัย ส่วนใหญ่ไม่มีปัญหาอะไรมากนัก จากนั้นได้ถามในที่ประชุมว่ามีสมาชิกภาฯ ท่านใดจะอภิปรายเรื่องอื่นๆ หรือไม่ ปรากฏว่าไม่มี การประชุมสภาเทศบาล สมัยสามัญสมัยแรก ประจำปี พ.ศ.๒๕๕๙ ครั้งที่ ๒ ในวันนี้ครบถ้วนทุกระเบียบวาระการประชุมแล้ว ต้องขอขอบคุณทุกท่านที่เข้าร่วมประชุมโดยพร้อมเพรียงกัน และขอปิดประชุม

**เลิกประชุมเวลา ๑๐.๕๗ น.**



(นายสมพงษ์ พรหมแสง)

เลขานุการสภาเทศบาลตำบลบ้านเป็ด

ผู้จดบันทึกรายงานการประชุม

คณะกรรมการตรวจรายงานการประชุมสภาเทศบาล ได้ตรวจรายงานการประชุมสภาเทศบาล สมัยสามัญ สมัยแรกประจำปี พ.ศ.๒๕๕๙ ครั้งที่ ๒ วันที่ ๒๙ กุมภาพันธ์ ๒๕๕๙ ซึ่งได้ทำการตรวจรายงานประชุมสภาเทศบาล เมื่อวันที่ ๗ มีนาคม ๒๕๕๙ เวลา ๑๐.๐๐ น. เป็นที่เรียบร้อยแล้ว และรายงานการประชุมสภาเทศบาลครั้งนี้ถูกต้อง จึงได้ลงลายมือชื่อให้ไว้เป็นหลักฐาน



(ลงชื่อ) ประธานกรรมการตรวจรายงานการประชุม

 (นายบุญเพ็ง สุทธิ)

(ลงชื่อ) กรรมการตรวจรายงานการประชุม

 (นางสาวปิยวรรณ จิตตะมัย)



(ลงชื่อ) กรรมการตรวจรายงานการประชุม

 (นายสุพล โต๊ะปั้ง)

(ลงชื่อ) กรรมการตรวจรายงานการประชุม

 (นายลำพูน เมืองสนธิ์)



(ลงชื่อ) เลขานุการกรรมการตรวจรายงานการประชุม

 (นายณัฐพันธุ์ สืบสุพันธ์วงศ์)

รายงานการประชุมครั้งนี้ได้ผ่านการรับรองในคราวการประชุมสภาเทศบาล สมัยวิสามัญ สมัยที่ ๑/๒๕๕๙ ครั้งที่ ๑ เมื่อวันที่ ๒๕ เดือน มีนาคม พ.ศ. ๒๕๕๙



(นายประทีป เสาผล)

ประธานสภาเทศบาลตำบลบ้านเป็ด